[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 18.3.2008

KOM(2008) 155 endelig

Forslag til

RÅDETS AFGØRELSE

om undertegnelse og midlertidig anvendelse af den økonomiske partnerskabsaftale mellem Det Europæiske Fællesskab og dets medlemsstater på den ene side og Cariforumlandene på den anden side

(forelagt af Kommissionen)

BEGRUNDELSE

Vedlagte forslag udgør de retlige instrumenter for undertegnelsen, den midlertidige anvendelse og indgåelsen af den økonomiske partnerskabsaftale (herefter "ØPA") mellem Det Europæiske Fællesskab og dets medlemsstater på den ene side og Det Caribiske Forum af AVS-stater (herefter "Cariforum") på den anden side.

i) Forslag til Rådets afgørelse om undertegnelse og midlertidig anvendelse af ØPA.

ii) Forslag til Rådets afgørelse om indgåelse af ØPA.

Cariforum-ØPA'en blev forhandlet på plads i overensstemmelse med målsætningerne for ØPA'er som fastsat i Cotonouaftalen[1] og forhandlingsdirektiverne for økonomiske partnerskabsaftaler med AVS-staterne, der blev vedtaget af Rådet den 12. juni 2002. Forhandlingerne blev afsluttet med paraferingen af ØPA'en den 16. december 2007, dvs. inden udløbet den 31. december 2007 af den handelsordning, der er fastsat i bilag V til Cotonouaftalen, og af WTO-undtagelsen (waiver) for denne handelsordning.

Som et resultat blev alle Cariforumlande føjet til listen over stater i bilag I til forordningen om ØPA-markedsadgang, der blev vedtaget af Rådet den 20. december 2007[2], som fra den 1. januar 2008 har haft fordel af det tilbud om adgang til markedet i Fællesskabet, der blev fremsat inden for rammerne af ØPA'er. Landene vil være permanent opført på denne liste, når alle parter har ratificeret ØPA'en. Der opnås således en enkelt harmoniseret handelsordning med EU, der giver en forbedret markedsadgang for alle Cariforumlande, herunder Haiti, der er anerkendt af FN som et mindst udviklet land.

Den vestindiske ØPA er den første omfattende økonomiske partnerskabsaftale, der indgås. Den omfatter alle de foranstaltninger, der er nødvendige for at etablere et frihandelsområde, der er i overensstemmelse med bestemmelserne i artikel XXIV i GATT 1994[3]. Den omfatter ligeledes et afsnit om tjenesteydelser, investeringer og e-handel samt listen over relevante forpligtelser, der er i overensstemmelse med bestemmelserne i artikel V i GATS[4].

ØPA'en indeholder også bestemmelser om told- og handelslettelser, tekniske handelshindringer, sundheds- og plantesundhedsforanstaltninger, landbrug og fiskeri, løbende betalinger og kapitalbevægelser, konkurrence, innovation og intellektuel ejendomsret, gennemsigtighed i forbindelse med offentlige indkøbskontrakter, dialog om finansielle anliggender, gennemsigtighed og bedste praksis inden for skattepolitik samt miljømæssige og sociale aspekter. Den bæredygtige udvikling fremmes yderligere ved inddragelse af civilsamfundet og parlamentarikere i blandede udvalg og gennem særlige konsultationsprocedurer.

Der er ligeledes en række bestemmelser om udviklingssamarbejde, hvor der fastsættes prioriterede indsatsområder for ØPA'ens gennemførelse. Hvert selvstændigt kapitel i aftalen indeholder specifikke samarbejdsområder og en erklæring om udviklingssamarbejde, der knytter aftalen til EU-strategien for handelsrelateret bistand og bekræfter Kommissionens og medlemsstaternes intention om at bidrage til en fond for regionaludvikling.

De institutionelle bestemmelser omfatter en bestemmelse om et fælles Cariforum/EF-råd (herefter "fælles råd"), der har til opgave at overvåge ØPA'ens gennemførelse. Det fælles råd består af repræsentanter for Cariforumlandene og af medlemmer af Rådet og Kommissionen. Det fælles råd bistås af et fælles Cariforum/EF-udvalg for handel og udvikling.

ØPA'en omfatter en bestemmelse om omfattende overvågning af ØPA'ens virkning. Dette vil ske gennem oprettelsen af et parlamentarisk Cariforum/EF-udvalg for at skabe et forum for medlemmer af Europa-Parlamentet og Cariforumlandenes parlamenter. Et rådgivende Cariforum/EF-udvalg vil desuden bistå det fælles råd med at fremme dialogen og samarbejdet mellem repræsentanter for civilsamfundet.

ØPA'en indeholder en bestemmelse om, at aftalen anvendes midlertidigt, indtil den træder i kraft.

Kommissionen finder resultaterne af forhandlingerne tilfredsstillende og i overensstemmelse med Rådets forhandlingsdirektiver, og den anmoder Rådet om:

- at give bemyndigelse til undertegnelse på Det Europæiske Fællesskabs vegne af den vestindiske ØPA

- at godkende den midlertidige anvendelse af ØPA'en, indtil den træder i kraft

- at indgå ØPA'en på Det Europæiske Fællesskabs vegne.

Europa-Parlamentet vil skulle afgive samstemmende udtalelse om ØPA'ens indgåelse.

Medlemsstaterne er også parter i aftalen, som derfor skal godkendes af dem efter deres interne procedurer.

Forslag til

RÅDETS AFGØRELSE

om undertegnelse og midlertidig anvendelse af den økonomiske partnerskabsaftale mellem Det Europæiske Fællesskab og dets medlemsstater på den ene side og Cariforumlandene på den anden side

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, stk. 2, artikel 133, stk. 1 og 5, og artikel 181 sammenholdt med artikel 300, stk. 2, første afsnit, første punktum,

under henvisning til forslag fra Kommissionen[5], og

ud fra følgende betragtninger:

(1) Den 12. juni 2002 bemyndigede Rådet Kommissionen til at indlede forhandlinger om økonomiske partnerskabsaftaler med AVS-stater.

(2) Disse forhandlinger er afsluttet, og den økonomiske partnerskabsaftale mellem Det Europæiske Fællesskab og dets medlemsstater på den ene side og Cariforumlandene (Antigua og Barbuda, Commonwealth of the Bahamas, Barbados, Belize, Commonwealth of Dominica, Den Dominikanske Republik, Grenada, Den Kooperative Republik Guyana, Republikken Haiti, Jamaica, Saint Kitts og Nevis, Saint Lucia, Saint Vincent og Grenadinerne, Republikken Surinam og Republikken Trinidad og Tobago) (herefter "ØPA") blev paraferet den 16. december 2007.

(3) Visse elementer af ØPA'en har i henhold til aftalens artikel 243, stk. 4, fundet anvendelse på grundlag af Rådets forordning (EF) nr. 1528/2007.

(4) I henhold til ØPA'ens artikel 243, stk. 3, finder den midlertidig anvendelse, indtil den træder i kraft.

(5) ØPA'en bør undertegnes på Det Europæiske Fællesskabs vegne og finde anvendelse på midlertidig basis med forbehold af senere indgåelse.

(6) Aftalen må ikke påvirke den ret, som investorer fra Den Europæiske Unions medlemsstater har til at anvende mere favorable vilkår i henhold til enhver aftale vedrørende investeringer, som en EU-medlemsstat eller et Cariforumland er part i. Medlemsstaterne må bevare og indgå sådanne aftaler, såfremt de ikke er i strid med fællesskabsretten -

TRUFFET FØLGENDE AFGØRELSE:

Artikel 1

Undertegnelsen af den økonomiske partnerskabsaftale mellem Det Europæiske Fællesskab og dets medlemsstater på den ene side og Cariforumlandene på den anden side godkendes herved på Fællesskabets vegne med forbehold af Rådets afgørelse om indgåelse af nævnte økonomiske partnerskabsaftale.

Teksten til aftalen er knyttet som bilag til denne afgørelse.

Artikel 2

Rådets formand bemyndiges hermed til at udpege den eller de personer, der skal have beføjelse til på Det Europæiske Fællesskabs vegne at undertegne aftalen, med forbehold af dens indgåelse.

Artikel 3

Aftalen finder som fastsat i dens artikel 243, stk. 3, anvendelse på midlertidig basis, indtil procedurerne for den endelige indgåelse er afsluttet. Kommissionen offentliggør en meddelelse med oplysninger om datoen for midlertidig anvendelse.

Udfærdiget i Bruxelles, den […].

På Rådets vegne

[…]

Formand

FINANSIERINSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE

Rådets afgørelse om undertegnelse og midlertidig anvendelse af den økonomiske partnerskabsaftale mellem Det Europæiske Fællesskab og dets medlemsstater på den ene side og Cariforumlandene på den anden side

2. BUDGETPOSTER

Kapitel og artikel: 12/20

Budgetteret beløb for det pågældende år: 16 431 900 000 (FBF 2008)

3. FINANSIELLE VIRKNINGER

( Forslaget har ingen finansielle virkninger

( Forslaget har ingen finansielle virkninger for udgifterne, men har følgende finansielle virkninger for indtægterne:

4. FORHOLDSREGLER MOD SVIG

For at beskytte Fællesskabets finansielle interesser mod svig og andre uregelmæssigheder bemyndiges Kommissionen i overensstemmelse med artikel 20 i den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side til at foretage kontrol og undersøgelser på stedet. Om nødvendigt gennemfører Det Europæiske Kontor for Bekæmpelse af Svig (OLAF) undersøgelser i overensstemmelse med Europa-Parlamentets og Rådets forordning (EF) nr. 1073/1999. Kommissionen foretager regelmæssigt dokumentbaserede undersøgelser og undersøgelser på stedet.

5. ANDRE BEMÆRKNINGER

Al resterende told på produkter med oprindelse i de AVS-regioner eller -stater, som har afsluttet forhandlinger om økonomiske partnerskabsaftaler eller aftaler indeholdende WTO-forenelige handelsordninger, blev afskaffet ved vedtagelsen af Rådets forordning (EF) nr. 1528/2007. Forslaget har derfor ikke nogen yderligere finansielle virkninger.

[1] AVS-EF-partnerskabsaftalen undertegnet i Cotonou den 23. juni 2000 og revideret i Luxembourg den 25. juni 2005.

[2] Rådets forordning (EF) nr. 1528/2007.

[3] Den almindelige overenskomst om told og udenrigshandel (1994).

[4] Den almindelige overenskomst om handel med tjenesteydelser.

[5] EUT C […] af […], s. […].